
Építőipari hulladék tetőcserép újrahasznosításának anyagkutatása a COMPO kurzuson

Építőipari hulladék tetőcserép újrahasznosításának anyagkutatása // COMPO kurzus //Összefoglalás
Az építőipari hulladék tetőcserép újrahasznosításának anyagkutatása a COMPO kurzuson valósult meg. A kurzus során megismerkedtünk az építőipari hulladékokkal és választhattunk egy típust, melynek az újrahasznosításának anyagkutatását végeztük el. A tetőcserép hulladék kiválasztása után kezdetét vette a kísérletezés és az elérni kívánt cél meghatározása. 
A célom a tetőcserép alapanyagként való újrahasznosításának megvizsgálása és természetes anyagokkal való kombinálása volt, mely során szeretnék eljutni olyan új szilárd és formatartó anyag variációkig, amelyek visszaforgathatók az építőiparba. A cserép porítása után kezdetét vette az anyagkísérlet, különböző receptek tesztelésével. A tesztelt receptek közül kettő bizonyult megfelelőnek, a kristályszerkezet módosítás és a csiriz. Az anyagkísérletek során alkalmazott eljárásokról kutatási jegyzőkönyvet készítettem, amely minden részletet tartalmaz és használatával bármelyik kísérlet reprodukálható.
A két recept alkalmazásával szilárd és formatartó anyagok jöttek létre. Mindkettő anyagkísérlet nagyon izgalmasnak bizonyult. A színezés és a mintázat tesztelése új és érdekes utakat nyitott. A kezdeti kis méretek és anyagvastagságok tesztelése során a lépték váltásoknak köszönhetően egyre jobban láthatóvá vált, hogy a létrejött anyagkísérletek nagyobb méretben is működnek. A kristályszerkezet módosítás recept alkalmazásánál az arányok változtatásával, egy hígabb, vizesebb állag következtében az anyag felülete lyukacsossá vált. A lyukacsos felület struktúrája a maga teljes véletlenszerűségével nagyon rajzossá vált és arra ösztönzött, hogy ennek a felületi képességnek a lehetőségeit tovább kutassam. Kültéri és beltéri burkolatnak egyaránt izgalmasnak bizonyult. A jövőben szeretném folytatni az anyagkísérletet és megvizsgálni, hogy kültéri homlokzat burkolatnak, amelybe moha telepíthető, alkalmas-e. Amennyiben alkalmas, akkor használatával az épületek homlokzata függőlegesen zöldíthető lenne, temperálná a hőmérsékletet a nyári kánikulák alatt és tisztább levegőt is eredményezne.
Budapest, 2024. 11. 15.
Sárközi Lilla Erika
BA3 Formatervezés



